
Nitroxidokkal és elővegyületeikkel módosított PARP inhibitorok szintézise és vizsgálata

Kulcsszavak: N-heterociklus;gyűrűzárás;palládium-katalizált;réz-katalizált;paramágneses
A poli(ADP-ribóz) polimeráz-1 (PARP-1) valamennyi eukarióta sejtben megtalálható többfunkciós enzim, melyet a DNS száltörése aktivál. Az enzim nikotinsavamid-adenin-dinukleotid (NAD+) hasításával képződő ADP-ribóz egységeket kapcsol a DNS-hez kötött fehérjékhez (hisztonok, topoizomerázok, DNS polimeráz, DNS ligáz és maga a PARP-1). Nagyfokú DNS károsodás esetén az enzim túlműködése a sejt NAD+ és ATP készleteinek gyors feléléséhez vezet, melynek eredménye nekrotikus sejthalál lehet.
Az utóbbi évtizedben számos PARP-inhibitort szintetizáltak, amelyek már klinikai tesztelés alatt állnak.1 Intézetünkben olyan új benzimidazol- (I) és kinazolin-vázas (II)
PARP-1 inhibitorokat fejlesztettek ki, melyeket nitroxidokkal és elővegyületeikkel módosítottak megnövelve azok hatékonyságát.2,3 Dolgozatomban új kinolin- (III)4, kinoxalin- (IV), benzimidazol-szulfonamid- (V) és kinazolinon-származékok (VI)5, szintézisét, valamint a szerkezet-hatás összefüggéseiket és a dokkolásos modellszámításokat mutatom be.

